recursal/SuperWikiNEXT-32B huggingface dataset:
פרופ' תקוה דרוויש-לקר, 1999
**תקוה דרוויש-לקר** (18 באוגוסט 1945 - 10 באוקטובר 2002) הייתה פרופסורית ישראלית, ילידת עיראק. הייתה כלכלנית, שימשה כיועצת הנשיא לתפקידים מיוחדים וכסגנית ראש המחלקה לכלכלה באוניברסיטת בר-אילן.

ביוגרפיה
--------

דרוויש-לקר נולדה בבגדאד למאיר, מנהל בתי קולנוע, ולמרסל, עובדת בחברת טבע תעשיות פרמצבטיות. עלתה לישראל בגיל ארבע וגדלה ברמת גן. בוגרת תיכון אוהל-שם ברמת גן (מחזור כב, 1963).

לימדה 30 שנה ומונתה לפרופסור חבר בשנת 1999 במחלקה לכלכלה באוניברסיטת בר-אילן ושימשה שם במגוון תפקידים ניהוליים. הייתה יועצת ומילאה תפקידים ציבוריים שהוטלו עליה על ידי שרים בממשלות ישראל. בני דודיה הם ניצב בדימוס יאיר יצחקי והמלחין והמנצח פרופ' גיל שוחט.

דרוויש-לקר השלימה את חוק לימודיה בכלכלה וסוציולוגיה באוניברסיטה העברית בירושלים ובאוניברסיטת בר-אילן. עבודת התזה שלה (1970) עסקה ברפורמה אגררית ותפקידה בצמיחה כלכלית. עבודת הדוקטורט שלה שהושלמה בשנת 1982 עסקה בכלכלת מיעוטים דרך ניתוח המקרה של המיעוט היהודי בעיראק ערב עלייתו לישראל. על ספרה שהתבסס על עבודת הדוקטורט זכתה בפרס נפתלי למדעי הכלכלה והחברה בשנת 1987.
בין השנים 1990–1998 הייתה מרצה בכירה באוניברסיטת בר-אילן ובאוניברסיטת תל אביב. בשנת 1999 מונתה לפרופסור חבר במחלקה לכלכלה באוניברסיטת בר-אילן.

דרוויש-לקר הייתה מומחית לכלכלת מיעוטים והגירה, והתמקדה בתחום היישומים של תאוריה מיקרו-כלכלית.
היא שימשה כיועצת הנשיא לתפקידים מיוחדים, וכסגנית ראש המחלקה לכלכלה. בין היתר עמדה בראש המכון לכלכלה יהודית וכיהנה כנציבת תלונות להטרדה מינית באוניברסיטה.

פעילות חברתית וציבורית
----------------------

דרוויש-לקר הייתה חברת בית-הדין להגבלים עסקיים, חברה בוועדה המייעצת לביטוח וכן חברה במספר דירקטוריונים ממשלתיים.
בנוסף עבדה כיועצת הכלכלית של הרשות להגנת הצרכן. במסגרת התפקיד שימשה כנציגת ישראל וכמשקיפה בוועדה לפיתוח בר-קיימא באו"ם. לדרוויש-לקר הייתה תרומה נכבדת לפעילות השלוחות והמכללות האזוריות. הייתה פעילה וחברת הנהלה בארגונים שונים של קהילת יוצאי עיראק בישראל.

פרסומים נבחרים
--------------

* 1987. יהודי עיראק בכלכלה: טרם עלייתם ארצה ואחריה. רמת גן: אוניברסיטת בר-אילן.
* 1991. (עם יהודה דון וארנסט קראוס). יהודי עיראק בישראל: בחברה ובכלכלה. המכון לחקר יהדות בבל, רמת גן: אוניברסיטת בר-אילן.
* 2002. יוצאי אסיה ואפריקה בישראל: ציוני דרך של תוכן המחקר ועיקר ממצאיו. רמת גן: אוניברסיטת בר-אילן.

אותות ופרסים
------------

* 1987. פרס נפתלי למדעי הכלכלה והחברה

קישורים חיצוניים
----------------

* לובל, ד"ר שבתאי. דצמבר 2002, כסלו-טבת התשס"ג. "דברים לזכרה של פרופ' תקוה לקר ז"ל במלאת 30 לפטירתה". עלון אירועים ומאורעות בין כותלי האוניברסיטה, המחלקה ליחסי ציבור וקשרי פנים, אוניברסיטת בר-אילן.
* מאמר לזכרה מאת פרופ' נאוה כהנא, בכתב העת 'נהרדעא', סתיו 2003
* 'נר לתקוה'- ביוגרפיה מורחבת מאת אירוס זריני(הקישור אינו פעיל)
* תקוה לקר-דרויש, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007404520305171

 |
שדרות 9 ביולי
מבט-על על השדרה
**שדרות תשעה ביולי** (ספרדית: **Avenida 9 de Julio**) הן אחת השדרות הראשיות בבואנוס איירס. שם השדרה ניתן לה על שם יום העצמאות הארגנטינאי החל בתאריך זה: רפובליקת ארגנטינה זכתה בעצמאות ב-9 ביולי 1816. השדרה היא הרחבה ביותר בעולם.

תוואי
-----

קו C של הרכבת התחתית (Subte) של בואנוס איירס עובר מתחת לשדרה, ומוביל מהתחנה המרכזית רטירו לכיכר החוקה. לאורך השדרה ניצבות 9 תחנות פעילות של קו C, אחת מהן בכיכר סן מרטין.

למעט מספר מעברים תת-קרקעיים, לאורך השדרה מצויים מספר מעברי חצייה שכדי לחצות בהם יש להמתין מספר דקות.

### אורך

השדרה חוצה את הבירה הארגנטינית מצפון לדרום. היא מתחילה בטרמינל האוטובוסים רטירו בחלקה הצפוני של העיר ומסתיימת בתחנה המשולבת (רכבת עם רכבת תחתית) קונסטיטוסיון ("החוקה"). אורכה של השדרה הוא כקילומטר אחד.

### רוחב

השדרה ידועה ברחבי העולם בשל רוחבה הרב, כ-150 מטרים. 150 מטרים הוא המרחק בין *קואדרה* אחת (Block), שממנה בנוי רוב רובו של מרכז העיר - בצורת רשת רחובות.

השדרה מורכבת מעד שבעה נתיבים לכל כיוון וצמודים אליה, במקביל, רחוב מכל צד, עם ארבעה נתיבים נוספים.

היסטוריה
--------

השדרה תוכננה לראשונה בשנת 1888 וצפויה הייתה להיקרא "איואומה", על שם קרב חשוב במלחמת העצמאות של ארגנטינה שנוהל על ידי הגנרל מנואל בלגראנו. אבן הפינה הונחה ביום העצמאות ה-121 של ארגנטינה (ב-9 ביולי 1937) ועל כן הוחלט לשנות את שם השדרה לתאריך שבו החלו עבודות הבנייה שלה. הבנייה הראשונית הסתיימה רק כ-30 שנה אחרי כן, בשנות ה-60. בשנות ה-80 הוחלט להאריך את השדרה עד לכיכר החוקה (Plaza Constitución), דבר שהיה כרוך בהריסות רבות ובהעברת תושבים רבים מבתיהם.

אתרים
-----

שדרת 9 ביולי בלילה
האתרים המפורסמים לאורך שדרת 9 ביולי הם:

* כיכר הרפובליקה והאובליסק הניצב בה - מונומנט מודרני (נבנה ב-1936) לציון יום השנה ה-400 לייסודה של העיר.
* התחנה המרכזית רטירו.
* תיאטרון קולון, מהמפורסמים בתיאטרוני העולם והחשוב ביותר בבואנוס איירס. בתיאטרון מועלות הצגות והפקות מקומיות וכן מופעי ריקודים - בעיקר טנגו, הריקוד הלאומי של ארגנטינה.
* פסלו של דון קישוט בהצטלבות שבין שדרות 9 ביולי ושדרות מאי (Avenida de Mayo).
* כיכר החוקה (Plaza Constitución), סופה של השדרה.

קישורים חיצוניים
----------------

ויקישיתוף מדיה וקבצים בנושא **שדרות 9 ביולי** בוויקישיתוף

הערות שוליים
------------

1. ↑  Widest avenue, Guinness World Records (באנגלית בריטית)
**דיטר ולרסהוף** (בגרמנית: **Dieter Wellershoff**;‏ 16 במרץ 1933 – 16 ביולי 2005) היה אדמירל גרמני אשר שימש כמפקח הכללי (מקביל לרמטכ"ל) של הבונדסוור בין השנים 1986–1991.

ביוגרפיה
--------

ולרסהוף נולד בדורטמונד ב-16 במרץ 1933. ילדותו עברה עליו באזור הריין התחתון. הוא רצה להמשיך בדרכו של אביו ולהפוך למהנדס מכרות. הוא למד בRWTH אוניברסיטת אאכן, אולם ב-1957 עזב את לימודיו והתגייס לדויטשה מרינה (הצי הגרמני). בין 1960-1964 הוא שרת כמפקד שולת מוקשים, ולאחר כמן שימש כקצין על סיפון המשחתת "שלזוויג-הולשטיין". בין 1967-1968 הוא למד באקדמיה לפיקוד ומטה בהמבורג. בין 1971-1973 שימש כמפקד המשחתת "הסן", ולאחר מכן הועבר לשמש כקצין מבצעים במפקדת הצי בגלוקסבורג, ואז למפקש שייטת שולות המוקשים בווילהלמסהאפן. ב-1977 מונה לראש אגף החימוש במפקדת הצי. בין 1981–1984 שימש כמפקד האקדמיה לפיקוד ומטה של הבונדסוור.

ב-1 באפריל 1985 הוא מונה למפקד הדויטשה מרינה. כעבור שנה הוא עבר לשמש כמפקח הכללי (מקביל לרמטכ"ל) של הבונדסוור. הוא היה הראשון בתפקיד שלא שרת לפני כן בוורמאכט. בתקופת כהונתו התרחש איחוד גרמניה מחדש, ו-ולרסהוף הוביל את סיפוח צבא העם הלאומי אל תוך הבונדסוור. איחוד שני הצבאות נחשב למוצלח מאוד, ובמידה רבה להישג אישי של ולרסהוף. ב-30 בספטמבר 1991 הוא סיים את תפקידו ופרש מהצבא.

לאחר פרשתו שימש כנשיא המייסד של האקדמיה הפדרלית למדיניות ביטחון. כמו כן היה מרצה במכון לדיני שמירת שלום ומשפט הומניטרי בינלאומי באוניברסיטת רוהר בבוכום. הוא נפטר באויסקירכן ב-16 ביולי 2005.

קישורים חיצוניים
----------------

ויקישיתוף מדיה וקבצים בנושא **דיטר ולרסהוף** בוויקישיתוף
* דיטר ולרסהוף בספרייה הלאומית הגרמנית

|  |  |
| --- | --- |
| בקרת זהויות עריכת הנתון בוויקינתונים | 
* GND: 121076814
* ISNI: 0000 0001 1005 1045
* LCCN: n84091481
* NKC: mzk2010474010
* NTA: 132226073
* VIAF: 111731348
* WorldCat: lccn-n84091481

 |
**מבצע אחים לנשק** הוא מבצע של חטיבת הצנחנים שבוצע בבית לחם במרץ 2002, בתקופת האינתיפאדה השנייה, בעקבות אירועי טרור רבים, בהם הפיגוע בשכונת בית ישראל בירושלים, הפיגוע במסעדת סיפוד מרקט בתל אביב והפיגוע בקפה מומנט.
על חטיבת הצנחנים הוטל לכבוש את בית לחם ממנה יצאו הרוצחים.
משימת החטיבה הייתה להשתלט על בית ג'אלה, השכונות המערביות של בית לחם ואל חאדר, ומחנה הפליטים אל עיידה. בשלב שני תוכנן להשתלט על מחנה הפליטים דהיישה.

מהלך המבצע
----------

על גדוד 890 בפיקוד יהודה יוחננוף הוטל להשתלט על בית ג'אלה, יחד עם פלוגת החבלה החטיבתית בפיקוד גיא לוי.
משימת ההשתלטות על אל חאדר הוטלה על גדוד 101 בפיקוד דוד בלומנפלד, ועל סיירת צנחנים בפיקוד נמרוד אלוני הוטל לארוב למחבלים בדרום העיר.

הכוחות יצאו למבצע ביום חמישי, 7 במרץ, ונכנסו כל אחד לגזרתו. לאחר שהשתלטו על היעדים ביצעו סריקות אמל"ח ומעצר מבוקשים. לאחר יומיים הוטל על החטיבה להשלים את כיתור דהיישה. לטובת המשימה הוקצה גדוד 101, הסיירת החטיבתית וגדוד שריון שהחלו להשתלט על המחנה ביום ראשון. ביום שני בערב נכנסו כוחות מכמה כיוונים: גדוד 101 ממזרח, גדוד 890 ממערב, והסיירת מדרום. במהלך המבצע כבשו הכוחות את חלקה המערבי של בית לחם, ועד לציר 60. ביצעו איסוף אמל"ח נרחב, ומעצר של כחמישים מבוקשים. כמו כן נהרגו כעשרה מחבלים.
**פשעים שבלב** (באנגלית: **Crimes of the Heart**) הוא סרט קולנוע אמריקאי מסוגת קומדיה שחורה משנת 1986 בבימוי של ברוס ברספורד (הנהג של מיס דייזי) עם דיאן קיטון, סיסי ספייסק וג'סיקה לאנג בתפקידים הראשיים.

התסריט נכתב על ידי בת' הנלי, והוא מבוסס על מחזה שלה בשם זה משנת 1981 שזכה בפרס פוליצר לדרמה.

סיסי ספייסק זכתה בפרס גלובוס הזהב לשחקנית הטובה ביותר - סרט קומדיה או מוזיקלי והייתה מועמדת לפרס אוסקר לשחקנית הטובה ביותר. טס הרפר הייתה מועמדת לפרס אוסקר לשחקנית המשנה הטובה ביותר.

הסרט היה מועמד לפרס גלובוס הזהב לסרט הטוב ביותר - קומדיה או מוזיקלי.

העלילה מתארת מפגש של שלוש אחיות בבית המשפחה כשכל אחת מהן מתוודה על "פשעים שבלב" שביצעה.

תקציר העלילה
------------

שלוש האחיות מגרט נפגשות לאחר שנים בבית המשפחה בעיירה היזלהרסט במיסיסיפי. אביהן נטש את המשפחה ואמם, שגדלה אותן כאם יחידנית בעזרת הסבא, סבלה מדיכאון ותלתה את עצמה עם חתול המשפחה. הבנות גודלו מאז על ידי הסבא.

לני (דיאן קיטון) היא, לדעתה, בחורה מופנמת וביישנית ביחסיה עם גברים, וזאת על רקע אי־ספיקת השחלות שממנה היא סובלת.

רבקה "בייב" (סיסי ספייסק) היא אשת סנטור, שירתה בו לאחר שהתעלל בה פיזית ונפשית. היא הוכנסה למעצר ושוחררה בערבות על ידי אחיותיה. בהמשך היא מתאהבת בנער שחור.

מג (ג'סיקה לאנג) היא זמרת ושחקנית מתוסכלת בהוליווד. היא הייתה בת זוגו של דוק. פורטר (סם שפרד), אך עזבה אותו לאחר שנפגע בהוריקן ונשאר צולע. כעת הוא כבר נשוי ומשכנע את מג להיפגש איתו, אבל לאחר מפגש מרגש הם נפרדים ללא המשך.

בת דודתן "צ'יק" (טס הרפר) גרה בשכנות לבית המשפחה. היא רכלנית שלא מהססת להביע את דעתה על בנות מגרט עד שהיא מגורשת בחבטות מטאטא על ידי מג.

במשך שהותן בבית המשפחה, בזמן שהסבא שגידל אותן נמצא בבית החולים, הן מגלות זו בפני זו את התסכולים שלהן והטעויות שעשו בחייהן על רקע בית משפחה מופרע ולא מתפקד.

לבסוף הן מתפייסות וחוגגות ביחד את יום הולדתה של לני.

קישורים חיצוניים
----------------

* "פשעים שבלב", במסד הנתונים הקולנועיים IMDb (באנגלית)
* "פשעים שבלב", באתר נטפליקס
* "פשעים שבלב", באתר AllMovie (באנגלית)
* "פשעים שבלב", באתר Rotten Tomatoes (באנגלית)
* "פשעים שבלב", באתר Box Office Mojo (באנגלית)
* "פשעים שבלב", באתר אידיבי
* "פשעים שבלב", במסד הנתונים הקולנועיים KinoPoisk (ברוסית)
* קדימון לסרט פשעים שבלב, באתר יוטיוב
**גבריאלה רוזנטל** (22 בספטמבר 1913, מינכן שבגרמניה - 31 במרץ 1975 בישראל) הייתה ציירת, קריקטוריסטית, מורה לאמנות, ומדריכת תיירים ישראלית.

ביוגרפיה
--------

נולדה למרגריטה וארווין רוזנטל
התחילה לצייר בגיל צעיר, על פי דברי אביה, למעט מספר תקופות של ספק עצמי ביכולותיה האמנותיות, היא המשיכה לצייר גם על פי הזמנה וגם עבור עצמה. היא למדה אמנות בגרמניה ובפריז וב-1935 עלתה לישראל, והתגוררה בירושלים. רוזנטל ציירה קריקטורות שהופיעו בכל יום ששי ב"פלסטין פוסט" (כעת ג'רוזלם פוסט). רוזנטל גרה בשכונת אבו תור, התערבבה בבני כל העדות ציירה את דמויותיהם וכתבה סיפורים קצרים על ירושלים. היא כתבה ופרסמה בארבע שפות. האיורים שלה היו מלאי הומור, אהבת אדם ותבונה, גם העוקצניות שבהם לא העליבה איש. אמנותה הייתה בסגנון המאיירים הצרפתיים דומייה, וילהלם בוש וולטר טריר.

רוזנטל הייתה דוברת ערבית שוטפת וחלוצה בהוראת איור וציור מהטבע, בכפרים ערביים ודרוזים. זמן מה גרה בכפר דרוזי. רוזנטל כתבה כמה סיפורים קצרים על חוויותיה אלו.

בסוף שנות ה-50 של המאה ה-20, היא התגוררה בעכו, בדלית אל-כרמל, בבית אוליפנט ובנהריה. כדרכה התבוננה איירה ורשמה את מראה עיניה. רוזנטל גם לימדה קבוצות שונות.

פרטים על יצירותיה אפשר למצוא גם במרכז המידע לאמנות ישראלית.

בשנת 1975 הלכה לעולמה.
בחודש מרץ 2011, הוצגה התערוכה "הלב פתוח והיד רושמת" שכללה איורים וציורים של רוזנטל, מאזור עכו והגליל המערבי במוזיאון "אוצרות בחומה".

על ספריה
--------

היא ציירה את הפרקים ב'ספר בישול פולקלורי' של מולי בר דוד.

ב־1953 היא ציירה 'מגילת אסתר' צבעונית ומבדרת. כתובה בכתב סת"ם ספרדי, בהוצאת א.'. הרצפלדר המגילה נמצאת כיום בארכיון הציוני המרכזי.

ב-1982 יצא לאור ספר עם ציוריה וסיפוריה In and around Jerusalem with Gabriella Rosenthal

Gabriella Rosenthal, Es war einmal in Jerusalem. A very personal view, Zeichnugen, Drawings, Palestina/Israel 1938–1955

חיים אישיים
-----------

הייתה אמו של טוביה בן חורין, רב רפורמי. היא גרושתו של העיתונאי שלום בן חורין.

ראו גם
------

* אמנות פמיניסטית
* יקה

לקריאה נוספת
------------

* מרים ברוק-כהן, דיוקן-דיוקנאות, לראות אמנות אחרת, 5 במרץ 2011.

הערות שוליים
------------

1. ↑  Thomas Fohl, Gabriella Ben-Chorin, GENI, ‏23/1/2018 (באנגלית)
2. ↑  Gabriella Rosenthal, Nicolleta Rosenthal Misch (ע), Introductry Notes, **IN AND AROUND JERUSALEM**, 1982, Seattle: Tebo Press, 1982, עמ' i. (באנגלית)
3. ↑  גבריאלה רוזנטל, באתר מרכז המידע לאמנות ישראלית
4. ↑  מולי בר-דוד, חסיה לב-ער, יונה קמפל (ע), תרגום: אסתר פרנקנברג, דפנה פלוטקין, ורדה מור, **ספר בשול פולקלורי**, תל אביב: י. את מ. בר-דוד, 1964. (בעברית)
5. ↑  וישב אחשורוש על הרצפה: מגילה מאוירת, באתר הארכיון הציוני המרכזי

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 277609
* NLI: 987007267206705171
* BIBSYS: 99006948
* BNE: XX1423762
* GND: 123917530
* ISNI: 0000 0000 6683 5474
* LCCN: n84104768
* NTA: 169170799
* RKD: 432444
* ULAN: 500477169
* VIAF: 62467530
* WorldCat: lccn-n84104768

 |
המונח "יהושע הלוי" מפנה לכאן. לערך העוסק בפעיל ההעפלה והיסטוריון בית"ר, ראו יהושע הלוי (ציטרון).

**יוש (יהושע) הלוי** (10 באוגוסט 1925, כ' באב ה'תרפ"ה - 24 באוגוסט 2004, ז' באלול ה'תשס"ד) היה פובליציסט ומחזאי ישראלי.

ביוגרפיה
--------

הלוי היה חבר בפלי"ם (הפלוגות הימיות של הפלמ"ח), שם פעל כשליח עלייה בלתי חוקית לארץ ישראל. היה ממארגני "מרד הימאים". הלוי, המוכר יותר בכינויו יוש, פרסם סיפורים קצרים במוספים ספרותיים שונים. בשנות החמישים והשישים כיהן כעורך בעיתון "דבר" וכעורך עיתון חיילי ישראל "במחנה". היה בעל טור הומוריסטי שבועי ב"דבר" וב"על המשמר".

זמן מה לאחר מרד הימאים, בהיותו בן עשרים ושבע, כתב את המחזה "אני רב החובל" שהועלה בשנת 1952 בתיאטרון "הבימה" בבימויו של ישראל בקר, שהייתה זו עבודת הבימוי הראשונה שלו מאז הצטרף לתיאטרון הבימה. על מחזותיו הנוספים נמנים "סנונית בחוף מיומבה" (בו בוצע לראשונה השיר הידוע -"זמר אהבה לים"), "פורצי ההסגר", אותו כתב במשותף עם אשתו, שחקנית התיאטרון מניה הלוי, שאף שיחקה במחזה. וכן היה שותף לכתיבת התסריט לסרט "דליה והמלחים" (1964).

קישורים חיצוניים
----------------

ויקישיתוף מדיה וקבצים בנושא **יוש הלוי** בוויקישיתוף

* יוש הלוי, במיזם "אישים" לתיעוד היצירה הישראלית
* יוש הלוי, במסד הנתונים הקולנועיים IMDb (באנגלית)
* יוש הלוי, דף שער בספרייה הלאומית
* מידע על יוש הלוי" OR "הלוי, יוש בקטלוג "מרחב" של הספרייה הלאומית

הערות שוליים
------------

1. ↑  תכניה - 'פורצי ההסגר' - תיאטרון 'אהל', 1958, ארכיון רפי כהן - מבחר מייצג, הספרייה הלאומית

  


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264534505171
* ISNI: 0000 0000 6667 3460
* LCCN: n87874889
* VIAF: 47182065
* WorldCat: lccn-n87874889

 |
**ואל ד'יזר** (צרפתית: Val d'Isère) היא עיירת סקי הממוקמת בעמק Tarentaise, במחוז סבואה שבדרום מזרח צרפת, כחמישה קילומטר מהגבול עם איטליה. ואל ד'יזר נמצאת בגובה של 1,850 מטר מעל פני הים והרכבלים באתר מגיעים עד 2800 מטרים מעל פני הים. אתר הסקי של העיירה הוא חלק ממתחם Espace Killy על שמו של ז'אן קלוד קילי (בצרפתית: Jean-Claude Killy; נולד ב-30 באוגוסט 1943), גולש סקי ואלוף אולימפי צרפתי. בשנת 1988 נפתח המלון הראשון בעיירה.

באתר יש 82 מסלולים באורך 150 קילומטר. המסלולים ברמות קושי שונות. הנקודה הנמוכה בואל ד'יזר היא בגובה 1,550 מטר והגבוהה ביותר ב-3,450 מטר.

האתר מארח את תחרויות גביע העולם סקי אלפיני לנשים וגברים של הפדרציה הבינלאומית לסקי וכן את חלק מתחרויות הסקי של אולימפיאדת החורף אלברוויל 1992. מדי שנה מתקיים אירוע החורף השנתי של GEM Altigliss, שמאורגן על ידי אגודת הסטודנטים של Grenoble. האתגר הוא אירוע סקי והסנובורד הגדול ביותר באירופה הנערך באתר כשבוע בחודש פברואר. מעל כ-1000 סטודנטים ממדינות שונות שונים מגיעים למקום להשתתף באתגר. המדרונות הבטוחים בשלג של ואל ד'יזר הופכים אותו למקום אידיאלי למספר אירועי סקי וסנובורד מדי שנה. החשוב שבהם הוא תחרות Critérium de la Première Neige, תחרות הפדרציה הבינלאומית דה סקי (FIS) באמצע דצמבר, הנמשכת מאז 1955. המרוצים הם חלק ממעגל הגביע העולמי לגברים ולנשים.

בסתיו 2017 יצאה העיירה לפרויקט בנייה שאפתני, בסך 170 מיליון ליש"ט, לפיתוח מחדש של מרכז הנופש שייקח לפחות חמש שנים להשלמתו. זה כולל שני מלונות חדשים ומדרכה חדשה עם מסלול הליכה תת-קרקעי המחבר בין מרכז העיר למעליות.

קישורים חיצוניים
----------------

ויקישיתוף מדיה וקבצים בנושא **ואל ד'יזר** בוויקישיתוף
* 

* אתר האינטרנט הרשמי של ואל ד'יזר (בצרפתית)
* ואל ד'יזר, ברשת החברתית אקס (טוויטר)

* ואל ד'יזר, ברשת החברתית LinkedIn

הערות שוליים
------------

1. 1 2  שי ארזואן‏, ואל ד'יזר: עיירה שחיה בשביל עונת הסקי, באתר וואלה!‏, 3 בפברואר 2015
2. ↑  אתר למנויים בלבד  Ski: Val d'Isère, France - Telegraph, The Telegraph

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007554911905171
* BnF: cb15274234g (data)
* LCCN: n80104551
* NARA: 10037971
* VIAF: 143752566
* WorldCat: lccn-n80104551

 |
**הנס אוטו בודה** (בגרמנית: **Hans-Otto Budde**; נולד ב-6 במרץ 1948) הוא לויטננט-גנרל בצבא גרמניה. בודה כיהן עד חודש מרץ 2010 בתפקיד מפקד זרוע היבשה של צבא גרמניה.

ביוגרפיה
--------

בודה נולד ב-6 במרץ 1948, וסיים את לימודי התיכון ב-3 באוקטובר 1966. לאחר מכן הצטרף לבונדסוור (צבא גרמניה), ושירת כצוער ברגימנט הצנחנים ה-313. עד שנת 1972 סיים את לימודי הכשרת קצינים בבית הספר לקצינים בהמבורג, הנובר ומינכן, וקודם באפריל 1969 לדרגת לוטננט. ב-1972 שירת ברגימנט הצנחנים ה-272 כמפקד מחלקה וכקצין מודיעין עד 1974. באפריל 1975 הוא קיבל קידום לתפקיד מפקד פלוגה ולדרגת האופטמן ברגימנט השלישי.

בין השנים 1978-1980 שימש בודה בתפקיד בבית הספר לקצינים בהמבורג. באוקטובר 1981 לדרגת מיור ושירת כקצין מודיעין בדיוויזיה המוטסת הראשונה בשנת 1982 נסע לארצות הברית ולמד במכללה במחנה פורט לוונוורת' שבקנזס. בשנת 1983 חזר לגרמניה, ושירת בבריגדת הפאנצרגרנדיר ה-31. לאחר מכן הועלה לדרגת אוברסט-לוטננט וקיבל את הפיקוד על רגימנט חיל הרגלים ה-82 עד 1988. שימש למשך שנה אחת כראש המטה של דיוויזיית הפאנצר החמישית. בשנת 1990 הועלה לדרגת אוברסט. מ-1991 עד 1995 כיהן שוב בבון כראש מחלקת היחידה למשאבי אנוש.

בשנת 1995 הועלה לדרגת בריגדגנרל, ומונה למקד הבריגדה הצרפתית-גרמנית. פיקד על הבריגדה עד שנת 1997. באותה שנה הוצב בבוסניה והרצגובינה כמפקד הכוחות הגרמניים החברים בכוח הייצוב. לאחר מכן הוחזר לגרמניה ושימש כסגן מפקד הקורפוס הרביעי עד שנת 2001. באותה שנה הועלה לדרגת גנרל-מיור. בשנת 2004, התפטר מפקד זרוע היבשה של הבונדסוור גארט גודארה בעקבות סכסוך עם שר ההגנה פטר שטרוק ושטרוק מינה את בודה למחליפו. בודה שימש כמפקד זרוע היבשה עד מרץ 2010 אז פרש משירות צבאי.

זכה בעיטורי כבוד, בהם צלב הכבוד של הבונדסוור בדרגה 4 (זהב), מדליית הבונדסוור SFOR לציון השתתפות בכוח נאט"ו לייצוב בוסניה והרצגובינה אחרי המלחמה שם ב-1996, אות לגיון ההצטיינות, אות לגיון הכבוד ובשנת 2009 בעיטור מסדר הכבוד של הרפובליקה הפדרלית של גרמניה.

הוא פרוטסטנטי, נשוי, בתו אניקה היא קצינת רפואה בבונדסוור.

קישורים חיצוניים
----------------

ויקישיתוף מדיה וקבצים בנושא **הנס אוטו בודה** בוויקישיתוף
* ביוגרפיה באתר הבונדסוור (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1117406377
* VIAF: 97147869547274981165
* WorldCat (עם VIAF): 97147869547274981165

 |
**דריק אייזיאה ג'ו** (באנגלית: **Derrick Isaiah Joe**; נולד ב-2 ביוני 1999) הוא כדורסלן אמריקאי המשחק בקבוצת אוקלהומה סיטי ת'אנדר מליגת ה-NBA, בעמדת הקלע.

קריירת מכללות
-------------

ג'ו נולד בעיר פורט סמית' שבארקנסו. כשחקן קבוצת הכדורסל של "תיכון נורת'סייד" בפורט סמית', שיתף פעולה עם ג'יילין ויליאמס – חברו לעתיד בקבוצת אוקלהומה סיטי ת'אנדר. בין השנים 2018–2020 למד באוניברסיטת ארקנסו, ולאורך התקופה בקבוצת הכדורסל שלה העמיד ממוצעים של 15.2 נקודות, 3.4 ריבאונדים ו-1.7 אסיסטים למשחק.

קריירה ב-NBA
------------

### פילדלפיה 76'

ג'ו נבחר בבחירה ה-49 של דראפט ה-NBA‏ 2020, על ידי פילדלפיה 76'. בשתי עונותיו בקבוצה שותף ב-96 משחקים בסך הכול, וקלע 3.7 נקודות בממוצע למשחק. ב-13 באוקטובר 2022 שוחרר מפילדלפיה.

### אוקלהומה סיטי ת'אנדר

ב-16 באוקטובר 2022 חתם על חוזה לשלוש עונות באוקלהומה סיטי ת'אנדר. בעונתו הראשונה עם הת'אנדר שיחק ב-73 משחקים, ותרם 9.5 נקודות בממוצע למשחק, ב-40.9% קליעה לשלוש. ב-28 במרץ 2023 קלע שיא קריירה של 33 נקודות, במשחק מול שארלוט הורנטס.

סטטיסטיקות הקריירה
------------------

### בעונה הסדירה של ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2020/2021 | פילדלפיה | 41 | 1 | 9.3 | 0.361 | 0.368 | 0.750 | 0.9 | 0.5 | 0.3 | 0.1 | 3.7 |
| 2021/2022 | פילדלפיה | 55 | 1 | 11.1 | 0.350 | 0.333 | 0.935 | 1.0 | 0.6 | 0.3 | 0.1 | 3.6 |
| 2022/2023 | אוקלהומה | 73 | 10 | 19.1 | 0.441 | 0.409 | 0.820 | 2.4 | 1.2 | 0.7 | 0.1 | 9.5 |
| **קריירה** |  | 169 | 12 | 14.1 | 0.408 | 0.386 | 0.832 | 1.6 | 0.8 | 0.4 | 0.1 | 6.2 |

### בפלייאוף ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2020/2021 | פילדלפיה | 4 | 0 | 2.3 | 0.333 | 0.000 | 0.000 | 0.0 | 0.3 | 0.0 | 0.0 | 0.5 |
| 2021/2022 | פילדלפיה | 7 | 0 | 2.1 | 0.400 | 0.333 | 0.000 | 0.3 | 0.0 | 0.0 | 0.0 | 0.7 |
| **קריירה** |  | 11 | 0 | 2.2 | 0.375 | 0.200 | 0.000 | 0.2 | 0.1 | 0.0 | 0.0 | 0.6 |

קישורים חיצוניים
----------------

ויקישיתוף מדיה וקבצים בנושא **אייזיאה ג'ו** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* אייזיאה ג'ו, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
**אטלס** (באנגלית: **Atlas**) הוא אחד מ-82 הירחים של שבתאי, שהתגלה בתחילת אוקטובר 1980 מתצלומי הגשושית וויאג'ר 1.

מקור השם
--------

הירח נקרא על שם הטיטאן אטלס מהמיתולוגיה היוונית, שמחזיק את כדור הארץ על כתפיו, מכיוון שאטלס הירח נראה כאילו הוא מחזיק את טבעותיו של שבתאי עליו.

מאפיינים
--------

אטלס הוא הלוויין הקרוב ביותר לקצה החיצוני של טבעת A (הטבעת החיצונית ביותר של שבתאי) ונחשב זמן רב ל-"לוויין רועה" של הטבעת. עם זאת, עכשיו ידוע שהקצה החיצוני של הטבעת נשמרת במקום על ידי 6/7 תהודה אורבאלית עם ירח גדול אך רחוק יותר.

ביוני 2005 צולמו תמונות על ידי הגשושית קאסיני-הויגנס שחשפו את אטלס כבעל מרכז כדור גס המוקף ברכס קו משווני גדול וחלק. ההסבר הסביר ביותר עבור המבנה המיוחד הזה הוא שחומר הטבעת נסחף על ידי הירח (בעזרת כוח המשיכה שלו), מצטבר על פניו עם העדפה חזקה של קו המשווה בשל רזון הטבעת. למעשה, גודלו של הרכס המשוותי דומה לאונה הצפויה של הירח. משמעות הדבר היא כי עבור כל חלקיקים נוספים המשפיעים על קו המשווה הכוח הצנטריפוגלי כמעט יגבר על כוח הכבידה החלש של אטלס והם כנראה יאבדו.

מסלולו של אטלס מושפע באופן משמעותי על ידי הירח פרומתאוס ובמידה פחותה על ידי הירח פנדורה, מה שמוביל לטיולים בקו האורך של עד 600 ק"מ (0.25 מעלות) ממסלול קפלריאן עם תקופה של כשלוש שנים. מכיוון שמסלולי פרומתאוס ופנדורה אין צפויים, יש חשד כי מסלולו אטלס עשוי להיות אינו צפוי גם הוא.

קישורים חיצוניים
----------------

ויקישיתוף מדיה וקבצים בנושא **אטלס** בוויקישיתוף
* פרופיל ירח אטלס, באתר נאס"א (באנגלית)
**דנה קוצ'רובסקי** (ברוסית: **Дана Кучеровская**, ‏ נולדה ב-2 באפריל 1975) היא שחקנית תיאטרון קולנוע וטלוויזיה ישראלית, וזמרת יוצרת.

ביוגרפיה
--------

דנה קוצ'רובסקי נולדה במוסקבה (ברית המועצות לשעבר) ועלתה לארץ עם הוריה בגיל 14. היא למדה בפנימיית הנוער הכפר הירוק ובתיכון עירוני ד' במגמת תיאטרון.

בצבא היא שירתה במשרד הביטחון ועם סיום הצבא ב-1997 החלה את לימודיה באוניברסיטת תל אביב בפקולטה לאומנות התיאטרון, החוג למשחק. היא סיימה את לימודיה וקיבלה את התואר הראשון בשנת 2001.

היא שיחקה בקבוצת התיאטרון הירושלמי בהצגות שביימה גבריאלה לב - "רונדו" בתפקיד יעל מלכת הכיתה, "אהבה עתיקה" בתפקיד פרוצה, בהצגה "מידה כנגד מידה של וויליאם שייקספיר ו"נמר חברבורות" של יעקב שבתאי.

יוצרת ומייסדת של קבוצת תיאטרון פלייבק בשפה הרוסית "כימרה גרופ", ושחקנית בתיאטרון "קרקס הפלייבק" של רינה לביא.

כתבה את המופע "קברט ישראלי-סובייטי", מופע המספר על חייה והמתח התמידי בין התרבויות של עולים וצברים בישראל, מופע שהופיע בארץ ובחו"ל.

שחקנית בתיאטרון "מטרה" בהצגות שונות בישראל, ארצות הברית וקנדה.

בקולנוע היא שיחקה בסרט "וסרמיל" שביים מושון סלמון ובסרטים "הבע משאלה", "מתכון סודי" וגם "על גדות הדנובה" שביים יהודה גרובייס.

בטלוויזיה היא הופיעה כמנחת פינת תרבות בערוץ 9, ובהפקות נוספות של הערוץ - בסדרה "רומן בחופשה" ובסרט "רצח בחוסר אחריות" בתפקיד הגיבורה, ג'נט.

ב־2017-2018 היא הנחתה את "הקרקס הגדול ממוסקבה" בסיבובי ההופעות שלו בישראל.

מנחה פינת אימוץ בפרוויה רדיו מדי יום ראשון בצהריים מאז 2018 ועד היום. פעילה מאוד בנושא זכויות בעלי חיים ועוזרת בנושא אימוץ בעלי חיים חסרי בית.

חיים אישיים
-----------

קוצ'רובסקי בזוגיות עם המוזיקאי איתי אורן מאז 2003, ביחד הם הורים לילדה, ומגדלים כלבה וחתולה. אביה הוא הצייר והאומן אלכס צ'רימנוב זכרו לברכה, אמה היא ד"ר גלינה דובינסקי, מומחית למיקרוביולגיה.

תפקידים
-------

**תיאטרון**

| הצגה | מחזאי | תפקיד | במאי |
| --- | --- | --- | --- |
| רונדו | עליזה העליון ישראלי | יעל | גבריאלה לב |
| אהבה עתיקה | גבריאלה לב | פרוצה | גבריאלה לב |
| מידה כנגד מידה | וויליאם שייקספיר |  | גבריאלה לב |
| נמר חברבורות | יעקב שבתאי | שושנה | גבריאלה לב |
| מעשה באדם שנשא אילמת | אנטול פרנס | טרטליה | יורם בוקר |
| פרויקט גוגל | ניקולאי גוגול |  | מיכאל טיפליצקי |
| מטמורפוזות - תיאטרון בובות | יבגני איברגימוב (מוסקבה) |  | יבגני איברגימוב (מוסקבה) |
| אצבעונית - מחזמר לילדים | סשה קפלן | שדכנית | סשה קפלן |
| תיאטרון פלייבק כימרה גרופ | אימפרוביזציה |  | דנה קוצ'רובסקי |
| דימונה דימונה | יצחק גורן | איריס דקל | יצחק גורן |
| סלון כלות - תיאטרון פיסולי | דינה בליך | כלה | דינה בליך |

**קולנוע**

| סרט | במאי | תפקיד | שנה |
| --- | --- | --- | --- |
| וסרמיל | מושון סלמונה | סופי | 2007 |
| רצח בחוסר אחריות |  | ג'נט | 2013 |
| הבע משאלה | יהודה גרובייס |  |  |
| מתכון סודי | יהודה גרובייס |  |  |
| על גדות הדנובה | יהודה גרובייס |  |  |
| לב מתנפח | סשה צ'ורני |  |  |
| המשיכה | סשה צ'ורני |  |  |
| סבא שלי צעיר ממני | אלכס קפלן |  |  |
| העלה האחרון |  |  |  |

**טלוויזיה**

| ערוץ | סדרה | במאי | תפקיד | שנה |
| --- | --- | --- | --- | --- |
| 9 | רומן בחופשה |  |  |  |
| 9 | תוכנית הבוקר |  | מנחה פינת תרבות |  |
| 10 | כוח סבתא | עודד לוטן | עצמי | 2015 |
| 10 | מה אתם הייתם עושים | חיים הכט | אמא | 2014 |

קישורים חיצוניים
----------------

* מידע מאתר imdb
* ריאיון עם דנה קוצ'רבסקי
**ורנר פרירס** (בגרמנית: **Werner Freers**; נולד ב-19 ביולי 1954) הוא איש הבונדסוור ומאז 10 בדצמבר רמטכ"ל המפקדה העליונה של בעלות הברית באירופה.

חייו
----

קיבל הכשרה בחינוך באוניברסיטת המבורג. ב-1974 התגייס לצבא ולמד טיסה. ב-1978 הוכשר כטייס מסוקים ושירת בחיל האוויר הגרמני כטייס מסוקים משנת 1979 עד 1980 לאחר מכן עבר לפיקוד 1 של הלופטוואפה והוסיף וכיהן שם עד 1982 כקצין ראשי לתפעול והדרכה לאחר מכן הועבר למיניסטר הטייסת 101 עד 1983.

ב-1987 סיים קורס במכללת צוות בהמבורג ב-1992 קיבל תפקיד במטה המשותף של הכוחות המזוינים שבו כיהן עד 1997. ב-1994 הוצב בבגדאד במסגרת משימה של האו"ם לפקח על השמדת הטילים של סדאם חוסיין. ב-1995 יצא למשימה שמטרתה הייתה חילוץ והגשת עזרה רפואית לפקחי האו"ם יחד אתו פיקד על המשימה הנס פטר פון קירשבאך. המשימה הוכתרה בהצלחה.

תמך בסיוע הגרמני לפלישה לאפגניסטן ובתקופות מסוימות פיקד על שלושה רבעים מהחיילים הגרמנים שהוצבו שם. ב-2003 פיקד על החטיבה הרב לאומית של קאבול. ב-2007 קיבל דרגת אלוף. בשנים 2010-2012 כיהן בתפקיד של "Inspector of the Army" (החליף את ברונו קרסדורף בשנת 2012). ב-10 בדצמבר 2012 מונה לרמטכ"ל כוחות בעלות הברית באירופה.

נשוי ואב לשלושה ילדים.

קישורים חיצוניים
----------------

ויקישיתוף מדיה וקבצים בנושא **ורנר פרירס** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1111911940
* VIAF: 7728147270619035700003
* WorldCat: viaf-7728147270619035700003

 |
**הקורפוס ה-64 (וירטמברג)** (בגרמנית: **Generalkommando zbV 64 (Württemberg)**; תרגום מילולי: "הפיקוד הכללי מס' 64") היה קורפוס של צבא הקיסרות הגרמנית. הקורפוס לחם במלחמת העולם הראשונה, ופורק ב-1919.

היסטוריה
--------

הקורפוס הוקם בינואר 1917 במהלך מלחמת העולם הראשונה, ובניגוד למבנה הקורפוס בצבא הקיסרות הגרמנית, שכלל 2 דיוויזיות אורגניות בכל קורפוס, החליט המטה הכללי הגרמני בשל מלחמת החפירות שהתנהלה בחזיתות השונות, להקים מפקדת קורפוס ללא יחידות אורגניות תחתיה, ואשר תאגד לעיתים אף 5 או 6 דיוויזיות.

הקורפוס הוצב בגזרה הדרומית בחזית המערבית, והיה חלק מפלגת הארמייה B, כחלק מקבוצת הארמיות אלברכט. הקורפוס נלחם באזור הרי הווז' עד סוף המלחמה, ולאחר מכן פורק הקורפוס.

סדר הכוחות
----------

### 30 באוקטובר 1918

בסוף המלחמה, כלל הקורפוס את היחידות הבאות:

| קורפוס | דיוויזיה |
| --- | --- |
| **הקורפוס ה-64** | דיוויזיית הלאנדווהר הבווארית ה-6 |
| דיוויזיית הפרשים ה-4 |
| דיוויזיית הפרשים ה-7 |

מפקדים
------

* גנרל חיל הפרשים וילהלם קרל, דוכס אוראך (ינואר 1917–1919)

לקריאה נוספת
------------

* קרון, הרמן (2002). הצבא הגרמני הקיסרי 1914-18: ארגון, מבנה, וסדרי כוחות (פורסם לראשונה ב-1937).
**ששון דיין** (באנגלית: **Sasson Dayan**; נולד ב-1 באפריל 1940) הוא בנקאי ברזילאי, יליד לבנון, ומייסד שותף של Banco Daycoval.

ביוגרפיה
--------

דיין נולד ב-1 באפריל 1940 בלבנון למשפחה יהודית. בלבנון הוא החל לעבוד בקאסה בנקריה סלים א' דיין, בנק שהקים אביו. בשנות החמישים היגר לברזיל. בשנת 1958 הוא ואחיו אברהם הקימו יחד את חברת הבורסה Daycoval DTVM Ltda. ב-1970 הם הקימו את Valco Corretora de Valores Ltda. ב-1989 הם קיבלו אישור ממשלתי להמיר את חברת Daycoval DTVM Ltda לחברת Banco Daycoval שמתמחה בהלוואות לחברות בגודל בינוני.

ב-2014 הוערך הונו ב-709 מיליון דולר.

בנו, קרלוס, נשוי לאסתר ספרא, בתו של יוסף ספרא.

הערות שוליים
------------

1. 1 2 3 4  Abe, Maria Carolina; Mambrini, Verônica (7 בספטמבר 2010). "Dez bilionários "brasileiros" nasceram em outro país; conheça". Economia. `{{cite web}}`:  (עזרה)
2. ↑  A aposta de Safra - Época Negócios | Ação, web.archive.org, ‏2020-12-11

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ששון דיין"**.
אין תמונה חופשיתאין תמונה חופשית
**ברונו לוננפלד** (נולד ב-17 בפברואר 1927) הוא פרופסור לרפואה, ממציא התרופה פרגונאל המשמשת לטיפולי פוריות, מקים המכון למדעי החי באוניברסיטת בר-אילן, היה המדען הראשי של משרד הבריאות ומדען אורח במכון ויצמן.

ביוגרפיה
--------

לוננפלד נולד בוינה. בשנת 1967 הקים את המכון למדעי החי באוניברסיטת בר-אילן. שימש במשך שנתיים כמדען ראשי של משרד הבריאות, ובמשך שלוש שנים היה מדען אורח במכון ויצמן.

כתב 19 ספרים וכ-400 מאמרים רפואיים, והוא נושא בעיטורי כבוד רבים של ממשלות, אקדמיות למיילדות ואנדוקרינולוגיה, אקדמיות מדעיות וגם אותות מיוחדים משלל מדינות.

עורך את כתב העת "The Aging Male", שמוציאה לאור החברה העולמית לחקר הזדקנות הגבר "Issam", ארגון שלוננפלד הקים ועומד בראשו.

אחד משני בניו הלך בדרכו: פרופ' איתן לוננפלד הוא גינקולוג ביחידה להפריה חוץ גופית בבית החולים סורוקה בבאר שבע.

קישורים חיצוניים
----------------

* נרי לבנה, מיליון ילדים שלי, באתר הארץ, 29 במאי 2002

הערות שוליים
------------

1. ↑  גלית יצחק-אוגנוב, פרופ' ברונו לוננפלד זכה בפרס בינלאומי על מפעל חייו בתחום הפוריות, באתר News1 מחלקה ראשונה, 18 בנובמבר 2002
רבי **משה יהודה לייב רבינוביץ'** (נולד בכ"ה בכסלו ה'תש"א, 25 בדצמבר 1940) הוא האדמו"ר הנוכחי של חסידות מונקאטש.

ביוגרפיה
--------

נולד בעיר מונקאץ' שהייתה אז תחת שלטון הונגרי. אביו רבי ברוך יהושע ירחמיאל רבינוביץ שימש אז כאדמו"ר ממונקאץ' וכרב העיר. אמו חיה פרימה רבקה, הייתה בתו היחידה של רבי חיים אלעזר שפירא, האדמו"ר ממונקאץ'. ברית המילה שלו נערכה ב"זאת חנוכה", והסנדק היה האדמו"ר רבי שלום אליעזר הלברשטאם מרצפרט, בנו של רבי חיים הלברשטאם מצאנז. נקרא על שם סבו זקינו (חמיו של רבי נתן דוד רבינוביץ מפארציווא שהיה גם דוד אמו) רבי משה יהודה ליב שפירא מסטריזוב.

הרב רבינוביץ עם מייקל בלומברג
בשנות השואה גורש לאוקראינה עם אביו, בעל הנתינות הפולנית. לאחר שניצלו מטבח ההמונים שביצעו פורעים אוקראינים במגורשים היהודים בקמניץ-פודולסקי, הצליחו לחזור לבודפשט ולהתאחד עם שאר המשפחה. בבודפשט התחבאו, וב-1944 קיבלו הוריו סרטיפיקט לארץ ישראל ועלו אליה. אמו ההרה ילדה את בנה החמישי עם הגיעם לארץ ישראל, אך היא לקתה בשחפת וב-1945 נפטרה בירושלים. אביו נישא בשנית, נסע לארצות הברית לחסידיו שהזמינוהו, אך מצא "עולם כמנהגו נוהג" והתאכזב. הוא עבר עם משפחתו לסאו פאולו שבברזיל, שם שימש כרב הקהילה היהודית המקומית וחדל לשמש כאדמו"ר, גם בשל דעותיו הציוניות.

משה יהודה לייב סבל באותה תקופה ממחלה בעיניו. הוא נשלח על ידי אביו לארצות הברית, שם למד בישיבת טלז בקליבלנד שבאוהיו אצל רבי פסח שטיין ורבי מרדכי גיפטר ובבית מדרש עליון במונסי שבניו יורק.

בשנת ה'תשכ"א נישא לנחמה פערל, בתו של הרב אהרן ברנשטיין, ראש ישיבת חיי עולם בירושלים וחבר בד"ץ אגודת ישראל.

הרב רבינוביץ הוכתר על ידי שארית הפליטה של חסידי מונקאטש לאדמו"רם, בחיי אביו. לאחר מינויו ניהל יחד עם אחותו יוטא וילמובסקי מאבק נגד אביו בבית המשפט המחוזי בתל אביב על מנת שיעביר אליו רכוש שלטענתו היה שייך לאדמו"רי מונקאטש.

הרב רבינוביץ פעל לשיקום החסידות, שמרכזה כיום בשכונת בורו פארק בברוקלין, וייסד מחדש בתי מדרש, ישיבות, בתי חינוך ומוסדות חסד ברחבי העולם.

הרב רבינוביץ אב לשני בנים ולבת. בנו, הרב ירוחם פישל, הוא ראש ישיבת "יודעי בינה" של החסידות. אחיו, הרב יצחק יעקב, הוא האדמו"ר מדינוב.

ספריו
-----

* **שערי אורה** מאמרים לחנוכה
* **רשימת שיעורים** על מסכתות הש"ס
* **עורו ישנים**
* **עולת שבת** ה' חלקים על התורה ומועדים
* **דרכי תשובה** הלכות נדרים חשבונות (המשך לסדרת הספרים של סבו)

קישורים חיצוניים
----------------

ויקישיתוף מדיה וקבצים בנושא **משה יהודה לייב רבינוביץ** בוויקישיתוף
* דוד אסף‏, הרבי ממונקאטש הגיע!, בבלוג "עונג שבת", 2 בינואר 2019
* ישראל גרובייס, איש הפלאים ממונקאטש, משפחה, י"ט בטבת ה'תשע"ט
* רשימת המאמרים של משה יהודה לייב רבינוביץ, באתר רמבי"ש
* משה יהודה ליב רבינוביץ (1940-), דף שער בספרייה הלאומית

הערות שוליים
------------

1. 1 2  האדמו"ר ממונקאטש הרב ברוך יהושע ירחמיאל רבינוביץ , באתר המוקדש לתולדותיו.
2. ↑  הרבי נפרד מחסידיו ונחת בישראל לביקור היסטורי, באתר בחדרי חרדים, 17 בדצמבר 2018
3. ↑  תביעה על עזבון הבעש"ט, דבר, 25 בנובמבר 1975
4. ↑  החתונה הגדולה בחצר מונקאטש • תיעוד, באתר בחדרי חרדים, 20 בדצמבר 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312978805171
* LCCN: nr97010148
* WorldCat (עם LCCN): nr97-010148

 |
**אלף אריק הולגר קראפורד** (בשוודית: **Alf Erik Holger Crafoord**;‏ 25 ביולי 1908 – 21 במאי 1982) היה תעשיין שוודי, שנודע בעיקר בגלל קרן קראפורד (שו') שהקים יחד עם אשתו אנה-גרטה (שו') בשנת 1980, שמעניקה כל שנה את פרס קראפורד למחקר מדעי.

חייו
----

קראפורד נולד בסטוקהולם, שם גם סיים את לימודיו בבית הספר לכלכלה בסטוקהולם (אנ') (SSE). לאחר סיום לימודיו, הצטרף לחברה בשם Åkerlund & Rausing, והפך למנכ"ל שלה בשנת 1946 ויו"ר הדירקטוריון בשנת 1968. בשנת 1964 הוא הקים ביחד עם המדען פרופ' נילס הולוול (אנ') בעיר לונד חברה בשם גמברו (אנ') שיישמה את מחקריו של הולוול בחקר כליות מלאכותיות. החברה ייצרה כליות מלאכותיות ונכנסה בשנת 1967 לייצור המוני של מכונות דיאליזה לחולי כליות. בשנותיו האחרונות סבל קראפורד מדלקת מפרקים שיגרונית, ולכן קבע כי בין מקבלי פרס קראפורד, יהיו חוקרים שמחקרם יהווה פריצת דרך בחקר מחלה זו.

קראפורד יזם ומימן את הקמת המרכז הכלכלי בלונד, שהפך מאוחר יותר לחלק מאוניברסיטת לונד ונקרא בית הספר לכלכלה וניהול באוניברסיטת לונד (אנ') (LUSEM), שנוסד בשנת 1961. החל מפברואר 2021, בית הספר זכה להסמכת הכתר המשולש (אנ') (AACSB ,EQUIS ,AMBA).

בשנת 1972 אוניברסיטת לונד העניקה לקראפורד דוקטור לשם כבוד לכלכלה.

הלך לעולמו בלונד ב-1982 בגיל 73.

קישורים חיצוניים
----------------

* אתר האינטרנט הרשמי של קרן קראפורד (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 118974858
* ISNI: 0000 0000 5141 4730
* LCCN: nb2008010413
* SELIBR: 182916
* VIAF: 40178241
* WorldCat: lccn-nb2008010413

 |
**אשר לב** (גם: **אשר לב ולרשטיין**, נולד ב-1754 במינסק; נפטר ב-23 ביולי 1837 בקרלסרוהה) היה רב ראשי בדוכסות הגדולה באדן, ובנו של רבי אריה ליב גינצבורג (בעל "שאגת אריה").

ביוגרפיה
--------

למד אצל הרב מאיר זייא במיץ.

רבנות
-----

בשנת 1783, לאחר שנסמך לרבנות, התקבל לכהן ברבנות העיר נידרוורן שליד שוויינפורט, שם נשא לאישה את גיטל, בתו של "יהודי החצר" שמואל וולף. הוא ירש את חמיו כרב המדינה של אבירות וירצבורג. כעבור שנתיים עבר לוולרשטיין בבוואריה והתקבל שם כרב המדינה. בשנת 1809 נקרא לכהן כרב המדינה בקרלסרוהה. הוא דחה הצעות דומות שקיבל ממץ ומפריז. בנוסף לידע הרב שלו בתלמוד, הוא היה בקיא גם בספרות גרמנית, צרפתית ואיטלקית.

כ-200 תלמידים למדו בישיבתו בקרלסרוהה, ביניהם יעקב אטלינגר. תלמידים בולטים נוספים כללו את אברהם י. אדלר (וורמס), יעקב אוירבך, משה בלוך, ליב בודנהיימר (גר'), ליב אטלינגר, אייזיק פרידברג, יעקב לוונשטיין, משה פראגר (גר'), יהודה ליב שוט (גר'), אליאס ובנימין ווילשטטר, ובנו אברהם (גר'), שנולד לו מנישואיו לגיטל.

כשחלה והתעוור, הצטרף אליו המועמד לרבנות קרלסרוהה אליאס ווילשטטר כעוזר ב-1827.

רובם של כתביו הרבים לא שרדו, למשל שו"ת קול שחל.

בנישואיו השניים נישא לשרה וורמס מסארלואי, אלמנתו של הרב הראשי של מיינץ שמואל וולף לוי (1751–1813). היא נפטרה בגיסן ב-1854.

הרב לב קבור בבית הקברות היהודי ב-Kriegsstrasse בקרלסרוהה.

כתביו
-----

* אשר לב: *נאום, שהטיף ב-31 בדצמבר 1818 בטקס הלוויה של הדוכס הגדול קרל: בבית הכנסת בקרלסרוהה על ידי הדוכס הגדול.* *אובררתה ואוברלנדרבנים*. קרלסרוהה: מולר, [1819].

לקריאה נוספת
------------

* פרידריך פון וויך: *Ascher Löw*, בתוך: *Badische Biographien*, חלק שני, היידלברג 1875, עמוד 31 f (בגרמנית). (דיגיטלי)
* קרסטן וילקה: *Ascher Löw*. בתוך: *Jüdisches Leben in Baden 1809 bis 2009. 200 Jahre Oberrat der Israeliten Badens. Festschrift*. אוסטפילדרן, 2009. עמוד 224 f (בגרמנית).
* ערך *LÖW, Ascher.* בתוך: מייקל ברוק ויוליוס קרליבך (עורכים), בעריכת קרסטן וילקה: *Biographisches Handbuch der Rabbiner.* חלק ראשון: *Die Rabbiner der Emanzipationszeit in den deutschen, böhmischen und großpolnischen Ländern 1781–1871.* K·G·Saur, מינכן 2004, מסת"ב 3-598-24871-7, עמוד 616 f (בגרמנית).



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305889005171
* GND: 1012284476
* VIAF: 170947437
* WorldCat: viaf-170947437

 |
המטה הרשמי של המפלגה בוורשה
**ברית השמאל הדמוקרטי** (בפולנית: **Sojusz Lewicy Demokratycznej**) או בקיצור **SLD** היא מפלגה בפולין הדוגלת בעקרונות שמאל-מרכז סוציאל-דמוקרטי.

המפלגה הוקמה בעיקר על ידי פורשי מפלגת הסוציאל-דמוקרטית הפולנית, (שהיו אנשי מפלגת הפועלים המאוחדת הפולנית) בשנת 1999.

בפרלמנט האירופי הייתה המפלגה חברה במפלגת הברית הפרוגרסיבית של סוציאליסטים ודמוקרטים.

אידאולוגיות
-----------

בסוגיות חברתיות, למפלגה סדר יום ליברלי. בכלל זה היא קוראת להפרדת הדת מהמדינה בפולין, שוויון בין נשים לגברים, היתר ביצוע הפלות, חינוך מיני בבתי ספר, ועוד. בכלכלה, המפלגה תומכת בהתערבות ממשלתית רחבה במשק, במטרה לחתור להעמקת השוויון החברתי-כלכלי בפולין. בכלל זה ברית השמאל הדמוקרטי מביעה תמיכה בהגדלת הרגולציה, העצמת המס הפרוגרסיבי, חיזוק איגודי העובדים והלאמה של מערכת הבריאות. ביחס לאיחוד האירופי היא מחזיקה בעמדה חיובית מאוד ודוגלת בהעמקה רחבה של האינטגרציה של פולין באירופה.

היסטוריה
--------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
לפני הבחירות הכלליות בפולין בשנת 2015 היא החזיקה ב-34 מושבים בסיים. ב-2015 לא היו אין לה מושבים בסיים או בסנאט של פולין וזאת פעם ראשונה בהיסטוריה של פולין שאף מפלגת שמאל לא חברה בפרלמנט הפולני. לאחר הבחירות בשנת 2019 שבה לפרלמנט.

ראו גם
------

* מפלגות בפולין

קישורים חיצוניים
----------------

ויקישיתוף מדיה וקבצים בנושא **ברית השמאל הדמוקרטי** בוויקישיתוף אתר האינטרנט הרשמי של ברית השמאל הדמוקרטי (בפולנית, בגרמנית ובאנגלית)

*

הערות שוליים
------------

1. ↑  AP, מהפך בפולין: הלאומנים ניצחו ויחליפו השלטון, באתר ynet, 26 באוקטובר 2015

|  |  |
| --- | --- |
| בקרת זהויות עריכת הנתון בוויקינתונים | 
* GND: 4556323-8
* ISNI: 0000 0001 1015 9523
* LCCN: n2001022429
* NKC: ko2004227569
* VIAF: 147936504
* WorldCat: lccn-n2001022429

 |
**נוהאן קנה** (באנגלית: **Nohan Kenneh** נולד ב-10 בינואר 2003 בזוודרו שבליבריה) הוא כדורגלן ליברי המשחק בעמדת הקשר האחורי בקבוצת שרוסברי טאון מהפוטבול ליג הראשונה, בהשאלה מהיברניאן, ובנבחרת ליבריה.

חיים אישיים
-----------

קנה נולד בליבריה, ובגיל שש עבר לממלכה המאוחדת כפליט.

קריירת מועדונים
---------------

קנה גדל במחלקות הנוער של ברדפורד סיטי, יורק סיטי ולידס יונייטד.

ב-23 במאי 2022 חתם קנה על חוזה לשלוש שנים בהיברניאן מליגת העל הסקוטית החל מ-1 ביולי.

ב-13 בינואר 2023 הושאל לרוס קאונטי מליגת העל הסקוטית עד לתום עונת 2022/2023. הוא ערך 16 הופעות ליגה במהלך תקופת ההשאלה.

ב-17 ביולי 2023 הושאל קנה לשרוסברי טאון מהפוטבול ליג הראשונה למשך עונת 2023/2024.

קריירה בינלאומית
----------------

ב-24 במרץ 2023 ערך קנה את הופעת הבכורה שלו בנבחרת ליבריה, בתיקו 2-2 נגד נבחרת דרום אפריקה במסגרת מוקדמות גביע אפריקה לאומות 2023.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams

הערות שוליים
------------

1. ↑  Nohan Kenneh Becomes A Hibee! באתר היברניאן, 23 במאי 2022 (באנגלית)
2. ↑  Nohan Kenneh: Hibs midfielder joins Ross County on loan באתר BBC, ‏ 13 בינואר 2023 (באנגלית)
3. ↑  Nohan Kenneh: Shrewsbury Town sign Hibernian midfielder on loan באתר BBC, ‏ 17 ביולי 2023 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"נוהאן קנה"**.
**משלחת החקר הבריטית, אוסטרלית וניו זילנדית לאנטארקטיקה** (באנגלית: **British Australian (and) New Zealand Antarctic Research Expedition** (**BANZARE**)) הייתה משלחת חקר לאנטארקטיקה בשנים 1929 ו-1931, שכללה שני מסעות בשתי עונות קיץ דרומי עוקבות. היוזמה למשלחת הייתה של חבר העמים הבריטי, מתוך מניעים גאופוליטיים ולאו דווקא מדעיים, במימון של הממלכה המאוחדת, אוסטרליה וניו זילנד.

הצוות של דגלאס מוסון תובע חזקה על ארץ רוברטסון לכתר הבריטי במהלך המשלחת הבריטית, אוסטרלית וניו זילנדית.
בראש המשלחת עמד סר דאגלס מוסון ותחתיו היו כמה מפקדי משנה (קפטן ק. נ. מקנזי, שהחליף את קפטן ג'ון קינג דייוויס לקיץ השני על סיפון דיסקברי, הספינה ששימשה לפנים את רוברט פלקון סקוט. המשלחת, שביצעה גם כמה טיסות קצרות במטוס קטן, מיפתה את קו החוף של אנטארקטיקה וגילתה את ארץ רוברטסון ואת ארץ הנסיכה אליזבת (שנכללו בהמשך בתביעות הטריטוריאליות של אוסטרליה באנטארקטיקה).

המסעות הוגדרו בראש ובראשונה כ"משלחת חקר רכושנית", ומוסון הכריז חגיגית על ריבונות בריטית על שטחי אנטארקטיקה בכל אחת מחמש הנחיתות שביצעה המשלחת - מתוך הבנה, שהטריטוריה תימסר בהמשך לאוסטרליה (כפי שקרה ב-1933). הכרזה כזאת הושמעה ב-5 בינואר 1931 בכף דניסון, האתר שמשלחת אוסטרלאסיה לאנטארקטיקה של מוסון השתלטה עליו בשנים 1913-1912. עותק כתוב ביד של ההכרזה הושאר באתר, סגור במיכל שנוצר מפחיות מזון ונקבר מתחת לגל אבנים. המכתב הוצא והושב בשנת 1977 בידי משלחת אוסטרלית לאנטארקטיקה, והוא מוצג באוסף מוסון במוזיאון הלאומי של אוסטרליה.

המשלחת הבריטית, אוסטרלית וניו זילנדית עסקה גם במחקר מדעי וסיפקה 13 כרכים של מאמרים על גאולוגיה, אוקיינוגרפיה, מטאורולוגיה, מגנטיות של כדור הארץ, זואולוגיה ובוטניקה, בין 1937 ל-1975. רוברט פאלה היה עוזר הזואולוג.

לקריאה נוספת
------------

* *B.A.N.Z. Antarctic Research Expedition 1929–1931 Reports* (1937–1975), Adelaide: BANZAR Expedition Committee & Mawson Institute for Antarctic Research, University of Adelaide.
* Collis, Christy (2004) The Proclamation Island Moment: Making Antarctica Australian. *Law Text Culture 8*:1–18.
* Price, A. Grenfell (1962) *The Winning of Australian Antarctica: Mawson's BANZARE voyages, 1929–31: based on the Mawson Papers*, Sydney: Angus & Robertson
.

קישורים חיצוניים
----------------

ויקישיתוף מדיה וקבצים בנושא **משלחת החקר הבריטית, אוסטרלית וניו זילנדית לאנטארקטיקה** בוויקישיתוף

* Douglas Mawson 1882–1958
* All features of Antarctica listed in one single \*.TXT-File, provided by the United States Geological Survey (USGS) In this document, BANZARE appears often, a search for "BANZARE" shows which features BANZARE was involved with.

הערות שוליים
------------

1. ↑  אוסף סר דגלאס מוסון, המוזיאון הלאומי של אוסטרליה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011426276305171
* LCCN: n85059025
* TePapa: 7105
* VIAF: 149547886
* WorldCat: lccn-n85059025

 |
אין תמונה חופשיתאין תמונה חופשית
**סמי קצב** (נולד ב-1946) הוא איש עסקים ישראלי, בעלי קבוצת SK (נסקא תעשיות - אס קיי גרופ בע"מ) הכוללת בין השאר את מספנות ישראל, תעשיות נשק לישראל (IWI) ומפרולייט.

ביוגרפיה
--------

קצב נולד באבאדאן שבאיראן, בן למשפחה ממוצא פרסי-איראני ועיראקי. ב-1962 עלה לישראל עם הוריו וארבעת אחיו, והתגורר בשכונה א' בבאר שבע.

בצה"ל שירת בחיל התותחנים פיקד על סוללה ובמלחמת ששת הימים שימש קצין סיוע ארטילרי בחטיבה 7.

לאחר שחרורו עבד בחברת סולתם ובמסגרת זו נשלח לאיראן ועסק בתחום של פיתוח מערכות ארטילריה לצבא האיראני בתקופת שלטונו של מוחמד רזא שאה פהלווי. טרום המהפכה האיראנית ב-1979 שב לישראל. הוא רכש מפעל לעיבוד שבבי בשלומי וב-1995 רכש את חברת מספנות ישראל יחד עם שלמה שמלצר ושלומי פוגל ומכהן כיושב ראש דירקטוריון החברה.

פעילותו בתחום החברות הביטחוניות המשיכה עם רכישת חברת הכוונות האופטיות "מפרולייט" בשנת 2000, ב-2001 רכש את חברת הפריסקופים לרק"ם "יוניסקופ", ב-2003 רכש מפעל אלקטרואופטיקה בארצות הברית. ב-2005 רכש את מפעל "מגן" של התעשייה הצבאית המייצר נשק קל והקים את חברת תעשיות נשק לישראל (IWI).

רכישות נוספות בתחום הביטחוני היו של חברות בתחום האופטיקה, לייזרים ואמצעי ראיית לילה: ניו נגה לייט, נייט לייט טכנולוגיות, פריזמטק, אם.אס.אי, ופולס אינטרו סיסטמס, של חברת ציוד התקשורת קמרו־טק ושל ויז'נמפ (visionmap).

כמו כן קצב הבעלים של חברת הנדל"ן "אושירה".

קישורים חיצוניים
----------------

* חגי עמית, אורה קורן, תידלק את חומייני ומפנטז על רכישת התעשייה האווירית: הכירו את סמי קצב, מסוחרי הנשק הגדולים בישראל, באתר TheMarker‏, 23 בדצמבר 2010
* אורן פרוינד, מה מסתתר במחסן הנשק שמביא סמי קצב לתל אביב?, באתר כלכליסט, 14 בנובמבר 2017
* חזי שטרנליכט, ‏התעשיין שעובד סביב השעון כדי לעזור לצה"ל לנצח, באתר גלובס, 24 בנובמבר 2023

הערות שוליים
------------

1. ↑  אורן פרוינד, מה מסתתר במחסן הנשק שמביא סמי קצב לתל אביב?, באתר כלכליסט, 14 בנובמבר 2017
פירוש נוסף ערך זה עוסק במשחק ילדים. אם התכוונתם לציפור ששמה הלועזי הוא "ג'ינקס", ראו סבראש.
המילה **ג'ינקס** משמשת כמין משחק במילים לילדים ונוער. כאשר שני ילדים או יותר הוגים מילה כלשהי בו-זמנית, או מגלים כי לשניהם חפץ או בגד זהה, אחד מהם יכול לומר לאחר את מילת הקוד "ג'ינקס". בעקבות זאת על הילד האחר עשויה להיות מוטלת מטלה או הגבלה כתוצאה מכך. מטלה נפוצה היא להעניק לילד הראשון שקל על כל מילה. הגבלה נפוצה היא איסור דיבור, עד ששמו של הילד האחר מבוטא על ידי אחד מהילדים האחרים (במקרה או במתכוון). במקרה בו הילד דיבר לפני ששמו נאמר בקול - הוא מחויב להעניק ממתק, או להבדיל (בגרסאות האלימות), הוא "זוכה" למכה מהילד שקרא במילת הקוד. בישראל מוכר המשחק בשמות אחרים (ראו להלן).

תזמון
-----

את המשחק אפשר לשחק כבדרך אגב, כלומר כאשר בדרך מקרה מגיעים הילדים למצב של צירוף מקרים בו ניתן להפעיל את מילת הקוד.
תזמון המילה יכול להיות במשך ה-5 דקות הקרובות. עם זאת, המשחק עשוי להתחיל כרוח סערה - כעיסוק אינטנסיבי לקבוצת ילדים, לאחר שהתוודעה לאפשרויות הגלומות במשחק (השגת ממתקים). ילדים עשויים לדחוף במכוון להגעה למצב בו שניהם הוגים את אותה מילה בו-זמנית. למשל, הם עשויים לשאול שאלה שהתשובה עליה ידועה, כגון "כמה זה שתיים ועוד שתיים".

מקור המילה וגרסאותיה
--------------------

מילת הקוד "ג'ינקס" עברה שינויים רבים בגלגוליה ברחבי הארץ. עם זאת, מקור המילה מאנגלית: *Jinx*, שמשמעה מזל רע או דבר הגורם למזל רע. מקורה של מילה זו בשפה האנגלית אינו ברור. ייתכן כי מקור המילה בשמו הלטיני של הסבראש (Jynx), ציפור המסוגלת לסובב את צווארה בכ-180 מעלות, ונחשבת כקשורה בכשפים. מקור אחר למילה הוא שיר עממי אמריקאי על קפטן ג'ינקס שמזלו רע, ועל שרשרות של מקרי ביש שהוא עובר. 

בישראל זכה המשחק לשמות שונים ומגוונים, אשר משתנים כתלות במקום ובתקופה, וחלקם מהווים סילוף של המילה "ג'ינקס". "מילת הקוד" אותה יש לומר בעת "הפעלת" המשחק כוללת בגרסאות שונות של המשחק את המילים "ג'ינס פרטי", "ג'ינס פרטי שלי", "טוגנים", "צ'יפס עליך", "דיפס", "צ'יק", "סטופ" (המילה האנגלית ל"עצור"), "טיפ", "טיפ פרטי", "ביס פרטי", ״סטופ ג׳ינס פרטי״, ״צ׳יפס צ׳יגלה מסטיק פרטי״, ״מסטיק פרטי״ ועוד. לעיתים מתווסף למילת הקוד גם שם של ממתק ("מסטיק בזוקה", "מקופלת") - המציין כי המפר את שתיקתו מחויב בהענקת הממתק למי שקרא במילת הקוד.

ראו גם
------

* פעם שלישית גלידה

קישורים חיצוניים
----------------

* Barrett, Grant (16 באפריל 2008). "Jinx and padiddle". The Star. נבדק ב-12 ביולי 2013. `{{cite news}}`:  (עזרה)
* McSpaden, Cheri (13 ביולי 2008). "Even Johnny Depp got jinxed". The Holland Sentinel. נבדק ב-12 ביולי 2013. `{{cite news}}`:  (עזרה)
* December 17, 2006 comic strip from *Big Nate* in which the characters play a game of Jinx
**החברה האנטומולוגית בישראל** (**ISE**) היא חברה ישראל לאנטומולוגיה אשר נוסדה ב-20 בפברואר 1962, לאחר יותר מ-20 שנה של מפגשי אד-הוק ודיונים בנושאים אנטומולוגיים שונים בין חובבי אנטומולוגיה ואנטומולוגים. 80 חברים ייסדו את החברה, כשהבולטים שבהם היו יחזקאל ריבנאי, חנן ביטינסקי-זלץ, רחל גלון, יצחק הרפז, מאיר פנר ושושנה יתום. החברה פעילה בקידום דיסציפלינות שונות של חקר פרוקי רגליים, החל מטקסונומיה ועד לביולוגיה מולקולרית, ארגון מפגשים והענקת פרסים. חברי החברה האנטומולוגית בישראל נפגשים מדי שנה בכנס, שבו דנים בהישגים האחרונים הן במחקר בסיסי והן במחקר יישומי. בנוסף, במהלך השנה מארגנת החברה מפגשים בנושאים מיוחדים. משרד האגודה ממוקם בבית דגן ובראשה עומדת (2023) נטע דורצ'ין.

חברות
-----

חברות בחברה האנטומולוגית בישראל ניתנת לאנטומולוגים מקצועיים וחובבים בהמלצת שני חברים במעמד תקין ולאחר תשלום דמי חבר שנתיים.

פרסומים
-------

החברה האנטומולוגית בישראל מוציאה משנת 1966 את כתב העת הישראלי לאנטומולוגיה.

קישורים חיצוניים
----------------

* 

* אתר האינטרנט הרשמי של החברה האנטומולוגית בישראל
* החברה האנטומולוגית בישראל